b'\n_START_ARTICLE_\nRealkonkurrens\n_START_PARAGRAPH_\nRealkonkurrens er i norsk strafferett n\xc3\xa5r flere forbrytelser eller forseelser blir p\xc3\xa5d\xc3\xb8mt i \xc3\xa9n straffesak. Likeartet realkonkurrens foreligger n\xc3\xa5r det er flere straffbare handlinger av samme slag som blir p\xc3\xa5d\xc3\xb8mt, slik som en rekke innbrudd. Ulikeartet realkonkurrens foreligger n\xc3\xa5r de ulike handlingen er av ulikt slag, slik som tyveri, legemsforn\xc3\xa6rmelse og brudd p\xc3\xa5 vegtrafikkloven._NEWLINE_Ved realkonkurrens skal gjerningsmannen f\xc3\xa5 utm\xc3\xa5lt \xc3\xa9n straff, og denne m\xc3\xa5 v\xc3\xa6re h\xc3\xb8yere enn det h\xc3\xb8yeste lavm\xc3\xa5l for straff som gjelder for noen av straffebudene som kommer til anvendelse, men ikke h\xc3\xb8yere enn det dobbelte av den maksimalstraff som det strengeste straffebudet gir._NEWLINE_I visse sammenhenger vil flere straffbare handlinger n\xc3\xa6rt knyttet til hverandre bli ansett som \xc3\xa9n sammenhengende forbrytelse (og dermed ikke flere forbrytelser i realkonkurrens). Dette bestemmes blant annet ut ifra hvordan det straffebud som skal anvendes er utformet. Selv om en tyv tar flere gjenstander er det kun snakk om ett tyveri, eller selv om en person p\xc3\xa5f\xc3\xb8rer en annen flere slag, er det likevel bare snakk om \xc3\xa9n legemsforn\xc3\xa6rmelse. Ogs\xc3\xa5 n\xc3\xa5r det er lengre tid mellom handlingene kan det v\xc3\xa6re aktuelt \xc3\xa5 se p\xc3\xa5 dem som en fortsatt forbrytelse, slik som ved varig omsorgssvikt, underslag over tid, regelmessig seksuell omgang med mindre\xc3\xa5rig e.l._NEWLINE_Sp\xc3\xb8rsm\xc3\xa5let om flere handlinger skal klassifiseres som handlinger i realkonkurrens eller fortsatt forbrytelse har blant annet betydning for straffeutm\xc3\xa5lingen, valg av straffebud og frist for foreldelse. Realkonkurrens vil ofte f\xc3\xb8re til strengere straffeutm\xc3\xa5ling, men det kan p\xc3\xa5 den annen side v\xc3\xa6re at fortsatt forbrytelse medf\xc3\xb8rer at forholdet totalt sett kommer under et strengere straffebud (f.eks. tyveri istedenfor naskeri). Foreldelsesfristen for forbrytelser l\xc3\xb8per fra dagen det straffbare forhold er opph\xc3\xb8rt, og dermed vil de tidligste handlinger tidligere bli foreldet ved realkonkurrens enn ved fortsatt forbrytelse. I tillegg vil handlinger som inng\xc3\xa5r i en fortsatt forbrytelse i sin helhet kunne p\xc3\xa5d\xc3\xb8mmes i Norge selv om noen av handlingene er utf\xc3\xb8rt utenfor norsk strafferetts virkekrets._NEWLINE_Sp\xc3\xb8rsm\xc3\xa5let har videre betydning for utformingen av tiltalen. Ved realkonkurrens m\xc3\xa5 hver enkelt handling spesifiseres og individualiseres, og det er kun de tiltalte handlinger som vil bli rettskraftig p\xc3\xa5d\xc3\xb8mt. Ved en fortsatt forbrytelse vil alle handlinger innenfor forbrytelsen anses rettkraftig avgjort ved dom.'